Tarybos reglamentas (EB) Nr. 2236/2002
2002 m. gruodžio 10 d.
dėl Bendrijos finansinės paramos Tarptautiniam Airijos fondui (2003-2004 m.)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Tarptautinis Airijos fondas (toliau - fondas) buvo įsteigtas 1986 m., 1986 m. rugsėjo 18 d. Airijos Vyriausybės ir Jungtinės Didžiosios Britanijos ir Šiaurės Airijos Karalystės Vyriausybės susitarimu dėl Tarptautinio Airijos fondo (toliau - susitarimas), siekiant skatinti ekonominę ir socialinę pažangą bei remti nacionalistų ir unionistų bendravimą, dialogą ir susitaikymą visoje Airijoje, įgyvendinant vieną iš 1985 m. lapkričio 15 d. Anglijos ir Airijos susitarime nurodytų uždavinių.
(2) Nuo 1989 iki 1995 metų Bendrijos biudžete buvo numatyta 15 milijonų ekiu suma per metus, skirta tiems fondo projektams, kurie tikrai papildomai veikia atitinkamas sritis, remti.
(3) Vadovaujantis 1994 m. spalio 31 d. Tarybos reglamentu (EB) Nr. 2687/94 dėl Bendrijos finansinės paramos Tarptautiniam Airijos fondui [2], 1995, 1996 ir 1997 metais iš Bendrijos biudžeto buvo skirta po 20 milijonų ekiu per metus.
(4) Vadovaujantis 1997 m. gruodžio 15 d. Tarybos reglamentu (EB) Nr. 2614/97 dėl Bendrijos finansinės paramos Tarptautiniam Airijos fondui [3], 1998 ir 1999 metais iš Bendrijos biudžeto buvo skirta po 17 milijonų ekiu per metus.
(5) Vadovaujantis 2000 m. sausio 24 d. Tarybos reglamentu (EB) Nr. 214/2000 dėl Bendrijos finansinės paramos Tarptautiniam Airijos fondui [4], 2000, 2001 ir 2002 metais iš Bendrijos biudžeto buvo skirta po 15 milijonų ekiu per metus.
(6) Vadovaujantis Reglamento (EB) Nr. 214/2000 5 straipsniu atlikti įvertinimai patvirtino poreikį toliau remti fondo veiklą, sustiprinant tikslų sąveiką ir derinimą su Bendrijos struktūrinių fondų intervencija, ypač su Specialiąja Šiaurės Airijos ir Airijos pasienio grafysčių taikos ir susitaikymo programa (toliau - Taikos programa).
(7) Reglamentas (EB) Nr. 214/2000 netenka galios 2002 m. gruodžio 31 d.
(8) Taikos procesas Šiaurės Airijoje reikalauja toliau teikti Bendrijos paramą fondui ir po šios datos.
(9) 1999 m. kovo 24-25 d. posėdyje Berlyne Europos Vadovų Taryba nusprendė, kad Taikos programa turėtų būti tęsiama penkerius metus, tai yra nuo 2000 iki 2004 metų, o bendra Bendrijos parama turėtų sudaryti 500 milijonų eurų.
(10) Bendrijos parama fondui turėtų būti skiriama kaip finansinė parama 2003 ir 2004 metams ir tokiu būdu baigtųsi tuo pat metu, kaip ir Taikos programa.
(11) Skirstydamas Bendrijos paramą, fondas turėtų teikti pirmenybę tarpvalstybiniams projektams arba projektams, kuriuose dalyvauja kelios Bendrijos šalys ir taip papildyti 2000-2004 metais Taikos programos finansuojamą veiklą.
(12) Remiantis susitarimu, visi finansiniai fondo rėmėjai dalyvauja fondo valdybos (toliau - valdyba) posėdžiuose stebėtojų teisėmis.
(13) Būtina užtikrinti tinkamą fondo veiklos ir Sutarties 159 straipsnyje numatytų Bendrijos struktūrinių fondų finansuojamos veiklos, ypač Taikos programos, suderinimą.
(14) Fondo pagalba laikoma veiksminga tik tuomet, jei ji skatina subalansuotą ekonomikos ir socialinę pažangą ir nėra naudojama kaip kitų valstybės arba privačių išlaidų pakaitalas.
(15) Fondo veiklos rezultatų ir tolimesnio Bendrijos paramos poreikio įvertinimas turėtų būti atliktas iki 2004 m. balandžio 1 d.
(16) Finansinė orientacinė suma, kaip apibrėžta 1999 m. gegužės 6 d. Europos Parlamento, Tarybos ir Komisijos susitarimo dėl biudžeto vykdymo tvarkos ir biudžetinės procedūros tobulinimo [5] 34 punkte, įtraukiama į šį reglamentą visai programos trukmei, tačiau tai nekeičia biudžeto valdymo institucijos įgaliojimų, nes juos nustato Sutartis. 2003 ir 2004 metais Bendrijos paramos fondui suma turėtų sudaryti po 15 milijonų eurų per metus dabartine verte.
(17) Ši parama prisidės stiprinant valstybių narių ir jų tautų solidarumą.
(18) Šiam reglamentui priimti Sutartis nenumato kitų įgaliojimų, be numatytųjų 308 straipsnyje,
PRIĖMĖ ŠĮ REGLAMENTĄ:
1 straipsnis
Atsižvelgiant į metinę biudžeto procedūrą ir vadovaujantis 1999 m. gegužės 6 d. Europos Parlamento, Tarybos ir Komisijos susitarimo dėl biudžeto vykdymo tvarkos ir biudžeto sudarymo procedūros tobulinimo 34 punkto antrąja pastraipa, 2003 ir 2004 metais fondui skiriama po 15 milijonų eurų paramos per metus, iš viso - 30 milijonų eurų paramos.
2 straipsnis
Fondas naudoja paramą vadovaudamasis susitarimu, kuriuo jis buvo įsteigtas, ir suteikdamas pirmenybę tarpvalstybiniams projektams arba projektams, kuriuose dalyvauja kelios Bendrijos šalys, ir taip papildo Bendrijos struktūrinių fondų finansuojamą veiklą, ypač Taikos programos veiklą.
Ji naudojama taip, kad skatintų subalansuotą ekonomikos ir socialinę pažangą atitinkamose srityse. Ji nenaudojama kaip kitų valstybės ar privačių išlaidų pakaitalas.
3 straipsnis
Valdybos posėdžiuose Komisija atstovauja Bendriją stebėtojo teisėmis.
Fondas atstovaujamas stebėtojo teisėmis atitinkamai Taikos programos Monitoringo komiteto posėdžiuose ir kitoje Bendrijos struktūrinių fondų intervencijoje.
4 straipsnis
Komisija skatina fondo valdybos ir atstovų bei valdymo organų, įsteigtų pagal atitinkamą Bendrijos struktūrinių fondų intervenciją, ypač pagal Taikos programą, koordinavimą visuose lygiuose.
5 straipsnis
Bendradarbiaudama su valdyba, Komisija nustato tinkamą reklamos ir informavimo tvarką, siekdama viešai skelbti apie Bendrijos paramą fondo finansuojamiems projektams.
6 straipsnis
Ne vėliau kaip iki 2004 m. kovo 31 d. Komisija pateikia biudžeto valdymo institucijai ataskaitą, kurioje įvertinami fondo veiklos rezultatai ir poreikis tęsti paramą po 2004 metų, atsižvelgiant į Šiaurės Airijos taikos proceso eigą. Ataskaitą, inter alia, sudaro:
a) fondo veiklos apžvalga;
b) remtų projektų sąrašas;
c) fondo veiklos pobūdžio ir poveikio įvertinimas, ypač atsižvelgiant į jo tikslus bei 2 ir 8 straipsniuose nustatytus kriterijus;
d) fondo veiksmų bendradarbiaujant ir derinant veiklą su Bendrijos struktūrinių fondų intervencija, ypač atsižvelgiant į 3, 4 ir 5 straipsniuose numatytus įsipareigojimus, vertinimas;
e) priedas, kuriame pateikiami Komisijos patikros ir kontrolės, atliktos vadovaujantis 7 straipsnyje nurodytu įsipareigojimu, rezultatai.
7 straipsnis
Komisija administruoja paramą.
Atsižvelgiant į fondo finansinių poreikių vertinimą, metinė parama paprastai mokama tokiomis dalimis:
a) pirmasis 40 % išankstinis mokėjimas mokamas Komisijai gavus valdybos primininko pasirašytą įsipareigojimą, kad fondas laikysis sąlygų, numatytų suteikiant paramą, vadovaujantis šiuo reglamentu;
b) antrasis 40 % išankstinis mokėjimas mokamas po šešių mėnesių;
c) paskutinis 20 % mokėjimas mokamas Komisijai gavus ir patvirtinus atitinkamų metų metinę fondo veiklos ataskaitą ir sąskaitų auditą.
Jei atlikus antrojoje pastraipoje nurodytą vertinimą padaroma išvada, kad atitinkamu metu fondo finansiniai poreikiai nepateisina vienos iš šių dalių mokėjimo, atitinkamas mokėjimas sustabdomas iki tol, kol, remdamasi nauja fondo pateikta informacija, Komisija nusprendžia, kad jis yra pateisintas.
8 straipsnis
1 straipsnyje nurodyta parama skiriama su sąlyga, kad jei tam tikra veikla gauna ar turi gauti finansinę paramą pagal Bendrijos struktūrinių fondų intervenciją, fondo parama gali būti skiriama tai veiklai tik tuomet, jei suma, gauta 40 % fondo paramos sumą pridėjus prie Bendrijos struktūrinių fondų paramos sumos, neviršija 75 % visų tos veiklos pagrįstų išlaidų.
9 straipsnis
Šis reglamentas įsigalioja 2003 m. sausio 1 d.
Jis galioja iki 2004 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 10 d.